Kazda, Radovan, poslanec NR SR (2022-09-21):
Ďakujem. Vážené panie poslankyne, vážení páni poslanci, chcem sa len krátko vyjadriť k tomuto predmetnému návrhu, pretože vlastne je veľmi podobný návrhu, ktorý už tu bol predmetom aj hlasovania a nebol posunutý do druhého čítania. No tá primárna motivácia, budem teda krátko reagovať na kolegu z výboru pána predsedu výboru Kremského, tá primárna motivácia predkladateľov toho návrhu, ktorý sme schválili teda ešte pred letom, bola demonopolizovať, demonopolizovať toto odvetvie a teda umožniť napríklad veľkým firmám vybudovať si vlastnú prípojku na tzv. veľkú, veľkú rúru. Tieto úvahy nesmerovali k tomu, že by sa mal porušiť nejaký princíp solidárnosti pre tých ostatných. Napokon my sme mali o tom debatu aj na poslednom hospodárskom výbore, keď sme diskutovali, debatovali o výročnej správe Úradu pre reguláciu sieťových odvetví. Mali sme tam, bol tam pán predseda ÚRSO Juris a teda v rámci tej debaty došlo aj na túto otázku. Pán predseda ÚRSO povedal, že nie je to také celkom jednoznačné, že by sa mali zvýšiť poplatky pre vlastne užívateľov, pre domácnosti, že jednoznačne to vôbec takto nie je jasné. A zároveň povedal aj to, že je tam ešte aj kontrolný mechanizmus, že sa musí vyjadrovať k takejto prípojke vlastne aj, myslím, že teda majiteľ tej veľkej rúry Eustream. Čiže je tam ešte aj taký zabezpečovací mechanizmus. Myslím si, že sa nedá očakávať nejaký obrovský boom, že nastane z pozície tých, ktorí už v súčasnosti sú pripojení na distribučku. Skôr to bude možnosť pre firmy, ktoré budú vznikať, ktoré budú potrebovať veľa plynu a budú mať takúto dostupnosť k veľkej prepravnej rúre. Čiže ten primárny cieľ bola demonopolizácia a ja si myslím, že malo by to takto zostať. Som prekvapený, že teda pán predseda hospodárskeho výboru navrhuje znovu zaviesť takýto monopol. Napokon podobný princíp platí už aj v elektro-energetike, demonopolizovaný, kedy sa dá pripojiť aj na veľkú sústavu. Takže ja si myslím, že nie je dôvod teraz podliehať vôbec nejakej panike. Môžeme ponechať tú súčasnú platnú normu v tom znení, ako je, a uvidíme, čo dá nasledujúci vývoj. Kedykoľvek sa môžeme k tejto norme vrátiť, ak zistíme, že to spôsobilo nejaké zásadné dopady na domácnosti. Chcem tiež povedať to, že ten princíp solidárnosti, on sa tak veľmi dobre nazýva, že solidárnosť veľkých firiem voči, voči malým spotrebiteľom. Ja si nemyslím, že to je až tak zásadne, zásadne správny prístup k solidarite tým, že sa presúvajú náklady veľkých firiem, ak sa teda vôbec presúvajú na, teda náklady obyvateľov na úkor teda nákladov zvýšených firiem. Musíme si uvedomiť, že aj firmy, veľkoodberatelia plynu sú veľmi dôležití hráči pre slovenskú ekonomiku. Potrebujeme ich a potrebujeme im vytvárať konkurencieschopné prostredie v porovnaní s inými krajinami, ktoré napríklad takúto demonopolizáciu majú. A takže keď na jednej strane hovoríme o nejakej solidárnosti, tak tá solidárnosť, samozrejme, vždy nesie aj negatívny prvok a ten negatívny prvok je, že práve ohrozujeme fungovanie, resp. znevýhodňujeme fungovanie takýchto veľkoodberateľov plynu, čo koniec koncov môže mať negatívny vplyv aj na obyvateľstvo priamo, ako napríklad na zamestnanosť. Čiže toľko na margo tej solidárnosti, ktorá síce vyzerá veľmi ako veľmi skvostné slovo, ale treba hovoriť pravdu občanom, treba hovoriť pravdu obyvateľom, že každá solidárnosť, každá solidárnosť má aj negatívne stránky. Keby existovala len solidárnosť s pozitívnymi stránkami, tak, samozrejme, už by bola dávno-dávno zavedená vo všetkých oblastiach spoločenského života. Solidárnosť má vždy aj negatívne stránky. Takže ja som pevne presvedčený, že tento návrh nepodporíte, a ako som už povedal, nie je dôvod na žiadnu paniku a hlavne by som bol veľmi rád, keby sa nepoužíval, nepoužívala táto téma na nejaké populistické vyhlásenia v štýle, že dávame zarábať veľkým firmám, že sme nejakí lobisti, ktorí to navrhujú, pretože je to úplne naopak. Veľká firma je aj slovenský plynárenský priemysel – distribúcia. Takže naozaj vyhnime sa, vyhnime sa v tejto odbornej téme, o ktorej sa dlho, dlho už predtým rozprávalo, je to veľmi dávno už na stole vo verejných diskusiách. Vyhnime sa tomu, aby sme následne prišli na tlačovku a predávali to alebo predávali ste niektorí poslanci ako akýsi lobizmus v prospech nejakých Babišových firiem alebo v prospech nejakých oligarchov, alebo neviem koho. Toto je naprostý nezmysel a ja sa musím veľmi striktne ohradiť voči takémuto slovníku, ktorý na parlamentnú pôdu, aj na mimo parlamentnú a mediálnu pôdu naozaj nepatrí zo strany slušných, zodpovedných politikov, akými sa snažíme byť aj my v klube SaS. Ďakujem.